Uhliarik, Ivan, poslanec NR SR (2015-03-10):
Ďakujem pekne, nechcem nejako príliš dlho zdržiavať, ale zazneli tu dnes, aj na výbore, aj tu v rozprave, zaznelo tu množstvo informácií, ktoré je dôležité, aby sa dali na pravú mieru a na tú pravú mieru by som ich chcel dať práve teraz. Vážené dámy, vážení páni, jedným z troch základných pilierov, o čo sa snažíme aj my ako lekári, aj Svetová zdravotnícka organizácia, je, aby sa zlepšil zdravotný stav obyvateľstva alebo teda pacientov, aby sa zvýšila spokojnosť pacientov so zdravotnými službami a ten tretí, hlavný pilier je, aby v prípade, že musíte platiť, tak aby nejakým spôsobom vás v prípade choroby nezruinovala finančná záťaž. A práve na tento tretí cieľ je zameraný tento zákon alebo celá dnešná debata. Každoročne, vieme, že sa zvyšuje spoluúčasť pacientov a že ľudia platia za rôzne poplatky viac. Preto to, že ministerstvo a ústami ministra deklaruje, že chce nejakým spôsobom ten poriadok do toho vniesť, je vítané. Na druhej strane práve tým, že rôznymi pozmeňovacími návrhmi sa do tohto zákona naozaj včlenili také veci, ktoré neboli prediskutované, stáva sa a stáva sa to už aj teraz, pretože tí pacienti naozaj, videli sme to v médiách, stoja od štvrtej ráno skrátka, aby sa na tú, na ten rad ku tomu lekárovi dostali, tak môže vzniknúť väčší neporiadok, ako doteraz bol. Cieľom regulácie poplatkov podľa mňa, ale aj podľa lekárov, aj pacientov je, aby pacient platil čo najmenej. Aby jednoducho nemusel platiť stále viac a viac. To je to, čo sme tu dnes počuli, že strana SMER zrušila Zajacove poplatky tak, že ich znížila na nulu. Nie zrušila úplne, ale znížila na nulu. A ako poslanec Blanár hovoril, že je to len technická vec, ono to nie je technická vec. Keby ich zrušila, tak žiadne poplatky by nemohli rásť iné, pretože poplatky sú jednoducho jedine poplatky. Preto sú znížené na nulu a preto môžu rásť iné poplatky, ktoré skrátka nie sú, povedzme so zdravotnou starostlivosťou nesúvisia a tak ďalej. A toto si myslím, že je problém aj tohto zákona. Čiže pacient by mal platiť čo najmenej. Keď už musí zaplatiť, tak by mal platiť toľko alebo to, čo je niekde napísané, že za čo ten poplatok musí, alebo môže ten lekár vybrať. Toto je dôležité. V súčasnej dobe v zákone, ktorý hovorí minister, je päť, respektíve šesť, v pozmeňovacom návrhu poslanca Blanára, šesť typov poplatkov, ktoré nemôže, za ktoré nemôže lekár vybrať peniaze, a to je vypísanie predpisu, vypísanie odporúčania, čiže odporúčacie lístky špecialistovi, vypísanie, výmenné lístky, vypísanie návrhu na kúpeľnú liečbu, potvrdenie o návšteve lekára a objednanie pacienta na určitú hodinu. KDH a tak isto ja som tak isto proti tomu, aby sa vyberali poplatky za to, aby v pracovnej dobe lekár vybral za telefonické objednanie ix peňazí, ix eur, za to, aby sa nejakým spôsobom pacient tam dostal. Áno, zneužívalo sa, vieme, že v niektorých regiónoch Slovenska sa nebolo možné dostať bez toho, aby ste zaplatili skrátka za každého jedného pacienta. Dotiaľ je to dobré. Na druhej strane ale vieme, že problém je ten, že nie je stanovený strop. My vieme, že lekári si môžu vykompenzovať tento poplatok, ktorý nebude inými poplatkami a tento zákon to nerieši. Dnes sme tu počuli poslanca Blanára, ktorý povedal, že, a citoval lekára zo Žiliny, ktorý si vyberá administratívno-manipulačný poplatok v súvislosti s registračnou pokladnicou. A práve pán prezident reaguje na tú nejednoznačnosť výkladu tohto zákona, pretože podľa tohto zákona si daný lekár zo Žiliny bude ďalej môcť účtovať administratívno-manipulačný poplatok v súvislosti s registračnou pokladnicou, pretože on nie je v tomto zákone napísaný. Tam máte, ešte raz opakujem, recept, výmenný lístok, kúpeľná liečba, potvrdenie o návšteve lekára a objednanie na určitú hodinu. Čiže všetky ostatné poplatky, a na to poukazuje opozícia, na to, o tom hovoríme, všetky ostatné poplatky budú len premenované, čiže nebudú zrušené a vykompenzované budú vlastne tak, aby lekári neprišli o daný príjem a pacienti budú platiť len inou formou iné poplatky. Toto je hrozba, čo sa môže stať. A druhá vec, ktorá, ktorú má strana SMER v rukách, aby sa stanovil strop, aby sa stanovil zoznam výkonov, čo je možné, za čo je možné brať poplatky a aby sa stanovila maximálna výška poplatkov. Toto si myslím, že je kľúčové a lekári alebo teda zdravotníci, ktorí v tom robia, vedia, že tým pádom by sa takáto zmena nejakým spôsobom, takáto zmena by naozaj zásadne poplatky ovplyvnila. Na minulej schôdzi som dával pozmeňovací návrh, aby sa ochránili aspoň tí najchudobnejší v tom prípade, v mojom prípade dôchodcovia a zdravotne ťažko postihnutí a aby títo aspoň nejakým spôsobom boli chránení podobne, ako sú v súčasnej dobe chránení v doplatkoch za lieky, že tieto poplatky v prípade, že budú od nich vyberané, ako sme dneska počuli, niektorí pacienti až 200 eur, nejaký astmatik 200 eur ročne, tak aby v prípade, že astmatik je ZŤP alebo dôchodca, aby do určitej hranice mu poisťovňa vracala späť tie poplatky, podobne, ako je to v liekoch. Veď je to tak sociálny zákon alebo tak sociálny návrh, že už sociálnejší nemôže byť. Ale neprešlo. Neprešlo pretože, pretože ja neviem, prečo neprešlo. To, čo je ešte veľký problém a to, o čom sme aj hovorili na výbore, je to, že VÚC-ka, čiže vyšší územný, alebo lekár vyššieho územného celku neschvaľuje zoznam výkonov. A to je presne to, čo som sa ja dneska pýtal pána poslanca Blanára, kto bude schvaľovať tie nezmyselné výkony, ako on povedal, za klimatizáciu, za Wi-Fi alebo za niektoré iné vymyslené a vykonštruované výkony? No nikto. Keďže ministerstvo neschvaľuje, VÚC-ka tiež neschvaľuje, tak to dneska nebude robiť nikto. To znamená, že zase len dávame priestor na rôzne kreatívne poplatky, ktoré sa nejakým spôsobom objavia v ambulancii u lekára. A hovoril, alebo dneska tu bolo, dneska sme tu počuli o tom, že Asociácia súkromných lekárov vôbec o tomto nehovorila. Dámy a páni, tu je pozmeňovací návrh Asociácie súkromných lekárov, ktorý nám bol rozdaný na minulom výbore. Zrejme pán poslanec Blanár nemal všetky informácie, ale Asociácia súkromných lekárov sama chcela, sama chcela, vám to prečítam, aby sa poplatky, aby poplatky schvaľoval samosprávny kraj. Lebo dnes potom bude naozaj bezprávny stav. Ten samosprávny kraj keďže to neschvaľuje, lekár si bude môcť ten poplatok urobiť, akýkoľvek chce. A keďže to nikto neschvaľuje, ani ministerstvo, ani samosprávny kraj, jednoducho ten lekár bude v tomto prípade mať voľnú ruku, čo si myslíme, že je veľmi zlé a naozaj nie je to dobré hlavne pre pacientov, pretože pacienti budú platiť viac. Počuli sme dnes, že pán minister hovoril aj na výbore, že počkajme, dali sme nejaký zákon, uvidíme, čo bude, čo prinesie život a aká bude aplikačná prax. Verím, že táto aplikačná prax nebude trvať dlho a že skutočne za veľmi, veľmi krátku dobu, lebo nepredpokladám, že tento zákon sa neschváli, tak za veľmi, veľmi krátku dobu bude tento zákon novelizovaný. Ďakujem pekne.